**Príloha**

**Informácia o stave vzdelávania zameraného na podporu rozvoja finančnej gramotnosti inštitúciami, ktoré nie sú v zriaďovateľskej pôsobnosti Ministerstva školstva, vedy, výskumu a športu SR**

**Finančná správa**

Hlavným poslaním finančnej správy je efektívnym výberom a správou daní a cla napĺňať príjmy štátneho rozpočtu Slovenskej republiky a EÚ, ochraňovať ekonomické záujmy štátu a výdavkovú časť štátneho rozpočtu.

Aby daňové a colné úrady tieto úlohy zodpovedne splnili, musí dotknutá verejnosť rozumieť svojim povinnostiam a správať sa podľa zákonov a pravidiel. Preto Finančná správa zintenzívnila činnosť v oblasti výchovy a vzdelávania.

Od konca minulého roka vznikli na colných úradoch oddelenia prevencie a analýzy rizika. Žiakov a študentov škôl, ako aj širokú verejnosť vedú zamestnanci úradov k správnemu zmýšľaniu, a to nielen vo vzťahu k štátnej pokladnici ale aj k podstate jej napĺňania a čerpania. Upozorňujú na to, že odvodmi z cla a daní sa napĺňa štátny rozpočet, od výšky ktorého je potom závislý chod školstva, zdravotníctva, kultúry, dôchodkov a iných na naň naviazaných oblastí.

Dôležitosť v prevencii sa kladie aj na bezpečnosť a ochranu zdravia a života obyvateľstva, zvierat a rastlín, životného prostredia, trhu, predmetov kultúrnej hodnoty, či práv duševného vlastníctva.

Finančná správa v súvislosti s rozvojom finančnej gramotnosti realizuje viaceré významné aktivity.

V roku 2014 prezentovali jednotlivé úrady činnosť Finančnej správy pred žiakmi a študentmi 60 materských, základných, stredných, vysokých škôl, reedukačných centier aj detských domovov po celom Slovensku. V porovnaní s rokom 2013 bol zaznamenaný nárast o 8 školských zariadení. Najaktívnejší boli v tomto smere v Trnavskom (17), Michalovskom (12) a Žilinskom (12) kraji. Prezentácie videlo viac ako 7 000 žiakov a študentov.

Cieľom bolo prispieť k zlepšovaniu finančnej gramotnosti na školách, zvyšovať povedomie mladej generácie o úlohách štátu v oblasti výberu daní a ciel, poskytovať odborné poradenstvo pri výučbe finančnej gramotnosti a prichádzať aj s praktickými ukážkami aktivít finančnej správy.

Najzaujímavejšou témou pre tínedžerov bola a zostáva téma falzifikátov, čiže „fejkov“. Často sa s nimi stretávajú pri výbere oblečenia, obuvi, parfumov, ale aj rôznych doplnkov. Chcú vedieť rozoznať originálne výrobky od falzifikátov, aj čo sa s nimi stane, keď ich colníci zaistia. Rovnako ich zaujímajú informácie z histórie, ukážky z výkonu služby v oblasti colného dohľadu a daňového dozoru, preverovanie pravosti kontrolných známok,  jednotlivé druhy daní, ich aspekty, dôležitosť daňových kontrol, podávanie daňových priznaní. Výjazdy do škôl majú pomôcť žiakom pochopiť, že výsledkom nelegálnej činnosti a obchádzania predpisov je zhoršujúci sa stav fungovania štátu.

Na podporu uvedených aktivít Finančná správa pripravila pre rezort školstva 16-stranovú brožúrku vo verzii A5. Charakter komiksu, farebnosť, množstvo fotografií a zaujímavých grafických prvkov zvyšuje atraktivitu predkladaných informácií o našej činnosti. Brožúra je určená ako pomôcka pre učiteľov venujúcich sa vzdelávaniu v oblasti finančnej gramotnosti ako aj samotným žiakom.

Okrem návštev škôl bola činnosť organizácie predstavená na ďalších približne 20 podujatiach určených širokej verejnosti – oslavách Medzinárodného dňa detí, národného Dňa colníkov, Dňa ozbrojených zložiek a záchranných systémov s deťmi, Medzinárodných leteckých dňoch SIAF 2014, súťaži dobrovoľných hasičských družstiev, letných detských táboroch a podobne. Išlo o akcie s veľkou účasťou verejnosti, a je možné konštatovať, že sa s prácou Finančnej správy malo možnosť zoznámiť približne 150 000 ľudí.

Finančná správa sa tento rok po prvýkrát zapojila aj do prípravy Metodiky pre zapracovanie a aplikáciu tém finančnej gramotnosti do školských vzdelávacích programov základných a stredných škôl.

**Národná banka slovenska (ďalej len „NBS“)**

Orientuje svoje aktivity v oblasti zvyšovania úrovne finančnej gramotnosti vo vzťahu k základným, stredným aj vysokým školám (zo Slovenskej republiky i zo zahraničia) a súčasne aj k širokej verejnosti.

*Prednášková činnosť*

Pre žiakov a študentov organizuje prednášky o hlavných úlohách centrálnej banky a na odborné témy, akými sú napríklad euro a ochranné prvky bankoviek a mincí, menová politika Eurosystému a bankový systém v Slovenskej republike. V roku 2014 NBS navštívilo vyše 2500 študentov. Počet študentov, ktorí absolvujú prednášku a/alebo výstavu v NBS, sa každý rok zvyšuje. V roku 2007, kedy NBS začala touto formou poskytovať finančné vzdelávanie, zavítalo do NBS 1037 študentov.

Prednášky prebiehajú na ústredí NBS v Bratislave a vo väčšine prípadov sú spojené s návštevou výstavnej miestnosti, kde sa nachádza stála interaktívna výstava Od koruny k euru. Výstava, ktorá bola sprístupnená v marci 2014, obsahuje tri tematické časti: o histórii a súčasnosti európskej integrácie, o eurových minciach a bankovkách a o ich ochranných prvkoch. Počas návštevy si študenti môžu pozrieť náučné videá z bohatej ponuky ECB a rozšíriť si poznatky aj zábavnou formou, prostredníctvom počítačových hier.

*Deň otvorených dverí NBS*

Pre širokú verejnosť sú príspevkom k zvyšovaniu finančnej gramotnosti aj pravidelné Dni otvorených dverí NBS (DOD). Konajú sa s dvojročnou periodicitou. Naposledy sa toto podujatie uskutočnilo v máji 2013 pri príležitosti 20. výročia vzniku NBS, kedy NBS navštívilo vyše 4 000 osôb. Počas DOD môžu návštevníci získať poznatky eurovej hotovosti a jej spracovaní, o histórii peňažníctva o úlohách centrálnej banky; či už počas odborných prednášok alebo diskusiou s odborníkmi.

*Vzdelávanie prostredníctvom webu a sociálnych sietí*

Elektronickú formu vzdelávania má NBS na svojej internetovej stránke. V časti Vzdelávanie sú jednotlivé materiály rozdelené podľa toho, komu sú určené:

* deťom - obsahuje online hry, rozprávku a komiks o falšovateľoch bankoviek. Deti sa nenáročným a pútavým spôsobom dozvedia o úlohe peňazí v spoločnosti.
* žiakom a študentom - obsahuje online hry, užitočné materiály, prezentácie a krátke filmy, ktoré môžu využiť študenti vo svojich seminárnych prácach a prezentáciách, a niekoľko kvízov.
* učiteľom - obsahuje študijné materiály a príručky vydané NBS a Európskej centrálnej banky (ECB), materiály o bankovkách a minciach, plagáty a videá.

V elektronickom vzdelávaní vo veľkej miere podporuje Národnú banku Slovenska ECB poskytovaním náučných videí, prezentácií a interaktívnych hier. Dôležitým informačným kanálom pri sprostredkovávaní informácií elektronickou formou sú okrem internetovej stránky aj sociálne siete. NBS pravidelne zverejňuje informácie na sociálnych sieťach Twitter[[1]](#footnote-1)) a Facebook[[2]](#footnote-2)) a vkladá videá do internetovej databázy videí YouTube.[[3]](#footnote-3))

*Publikačná činnosť NBS*

NBS poskytuje finančné vzdelávanie pre širokú verejnosť aj prostredníctvom vlastných tlačených materiálov a materiálov ECB (napríklad brožúra ECB „Cenová stabilita: prečo je dôležitá aj pre teba?“). Súbor letákov NBS „Poznaj svoje peniaze“ slúži na nadobudnutie vedomostí o ochranných prvkoch eurobankoviek a leták „Národná banka Slovenska a jej úlohy v Eurosystéme“ ponúka prehľad úloh NBS.[[4]](#footnote-4)) V neposlednom rade k zvýšeniu finančnej gramotnosti prispieva aj informačná brožúra „Staraj sa o svoje peniaze“, ktorá je určená širokej verejnosti a umožňuje lepšiu orientáciu na finančnom trhu.

V roku 2014 boli v rámci informačnej kampane k novej sérii euro bankoviek distribuované do malých a stredných prevádzok, ktoré sa zaoberajú spracovaním peňazí, brožúry ECB o ochranných prvkoch nových bankoviek. Okrem toho ich NBS počas celého roka distribuovala v rámci svojich priestorov na ústredí a v piatich expozitúrach v Slovenskej republike.

*Súťaž stredných škôl Generácia €uro*

NBS spolu s ostatnými centrálnymi bankami Eurosystému organizuje od roku 2010 každoročne medzinárodnú súťaž stredných škôl pod názvom „*Generácia €uro*“. Cieľom je priblížiť žiakom význam menovej politiky a jej väzbu na hospodárstvo ako celok, rozšíriť a prehĺbiť ich poznatky o fungovaní Eurosystéme i o svete financií. Súťaž je spoločnou iniciatívou ECB a národných centrálnych bánk jedenástich krajín eurozóny. Zúčastnené národné centrálne banky súťaž organizujú na národnej úrovni, zatiaľ čo ECB ju organizuje pre medzinárodné a európske školy. Víťazi môžu získať hodnotné ceny a príjme ich prezident ECB vo Frankfurte nad Mohanom.

V októbri 2014 sa začal štvrtý ročník súťaže. NBS pred každým ročníkom usporadúva školenia pre pedagógov a žiakov slovenských stredných škôl. V roku 2014 sa na školeniach, ktoré sa konali v Bratislave, Banskej Bystrici a Košiciach, zúčastnilo vyše 200 pedagógov a študentov z 50 slovenských škôl.

Pri propagovaní súťaže Generácia €uro i ďalších aktivít v oblasti finančného vzdelávanie NBS spolupracuje priamo so strednými školami a s Metodicko-pedagogickým centrom.

**Inštitút bankového vzdelávania NBS, n.o. (ďalej len „IBV NBS, n.o.“)**

IBV NBS, n.o. realizoval projekt s názvom *Transfer vedomostí a zručností od dobrovoľníkov k mládeži*,[[5]](#footnote-5)) ktorý bol financovaný z dotácie Ministerstva školstva, vedy, výskumu a športu Slovenskej republiky v rámci výzvy ADAM 2, IUVENTA – Slovenský inštitút mládeže. Projekt sa realizoval v období november 2011 - január a bol zameraný na školenie pedagógov a pracovníkov s mládežou v oblasti finančnej gramotnosti.

Cieľom projektu bolo vyškoliť dobrovoľníkov v oblasti finančnej gramotnosti a následné šírenie týchto informácií medzi mladých ľudí. Zámerom bolo nadviazať spoluprácu so subjektmi poskytujúcimi informácie pre mládež a zabezpečiť distribúciu informácií v oblasti finančného vzdelávania pre mladých ľudí.

Cieľovou skupinou projektu boli:

1. pracovníci s mládežou - učitelia, vychovávatelia, mladí vedúci a mládežnícki vedúci.
2. mládež - žiaci, študenti, návštevníci centier voľného času, ktorých budú vyškolení dobrovoľníci školiť v oblasti finančnej gramotnosti.

Prostredníctvom projektu bolo poukázané na význam a potrebu finančného vzdelávania mladých ľudí na Slovensku, vďaka ktorému je možné eliminovať mnohé ekonomické a sociálne problémy a pôsobiť preventívne.

V rámci projektu sa uskutočnili tri bezplatné vzdelávacie podujatia (v dňoch 11., 16. a 17. januára 2012) pre pracovníkov s mládežou zamerané na finančnú gramotnosť. Okrem toho boli vytvorené podporné učebné materiály a letáky, ktoré sú k dispozícii širokej verejnosti.

Projekt „*Vklad do života*“[[6]](#footnote-6)) IBV NBS, n.o. realizoval v roku 2013 s podporou a partnerskou spoluprácou Nadácie VUB.

Podstatou projektu bolo poskytnúť cieľovým skupinám základné vedomosti z oblasti riadenia osobných financií. Do projektu sa zapojilo 8 vybraných detských domovov na Slovensku. Projekt sa zameriaval na zvýšenie adaptability detí z detských domovov a ich jednoduchšie osamostatnenie sa pri spravovaní svojich financií.

Hlavné ciele projektu bolo:

* naučiť zástupcov 8 detských domovov na Slovensku základom riadenia osobných financií,
* preniesť nadobudnuté vedomosti na deti v detských domovoch vo veku 15-18 rokov,
* vytvoriť vzdelávací manuál tematicky zameraný na riadenie osobných financií.

Cieľové skupiny projektu:

1. primárna skupina - zástupcovia vybraných detských domovov na Slovensku
2. sekundárna skupina - zverenci týchto detských domovov vo veku 15-18 rokov.

**SLOVENSKÁ BANKOVÁ ASOCIÁCIA (ďalej len „SBA“)**

Podpore rozvoja finančnej gramotnosti sa venuje prostredníctvom viacerých aktivít. V rámci publikačnej činnosti bol vydaný aktualizovaný Slovník bankových pojmov, ktorý je dostupný v tlačenej verzii a aj na webovej stránke SBA.

V spolupráci s Junior Achievement Slovensko realizuje projekt „*Viac ako peniaze*“ so zameraním na mladých ľudí, budúcich klientov bánk. Tento zážitkový vzdelávací program, ktorého cieľom je zvýšenie finančnej gramotnosti žiakov základných a stredných škôl, je spracovaný v súlade s témami Národného štandardu finančnej gramotnosti. Tento program kontinuálneho vzdelávania je akreditovaný Ministerstvo školstva, vedy, výskumu a športu Slovenskej republiky pre učiteľov a vychovávateľov ako inovačné vzdelávanie. Primárne sa zameriava na žiakov 8. a 9. ročníka základných škôl a žiakov 1. – 4. ročníka stredných škôl. V rámci programu „Viac ako peniaze“ sa učia plánovať svoju finančnú budúcnosť, riadiť osobné a rodinné financie a spoznávajú bankové produkty.

Pre širokú verejnosť spravuje webovú stránku obsahujúcu fakty o najpopulárnejších témach spojených s bankovníctvom.

**Junior Achievement Slovensko, n. o. (ďalej len „JASR“)**

V oblasti finančnej gramotnosti a osobných financií sa organizácia JASR podieľa na vzdelávaní prostredníctvom viacerých vzdelávacích programov, ktoré realizuje na základných a stredných školách.

Vzdelávací program „*Viac ako peniaze*“ vytvorila organizácia JASR v partnerstve so Slovenskou bankovou asociáciou (ďalej len „SBA“). Program je zameraný na 3 cieľové skupiny: žiakov 8. a 9. ročníkov základných škôl, žiakov 1. až 4. ročníkov stredných škôl; učiteľov, ktorí sa rozhodnú zdokonaliť si svoje profesijné kompetencie a rodičov, širšiu rodinu a známych, s ktorými žiaci diskutujú o svojich školských zadaniach a domácich úlohách.

Cieľom programu je zvýšiť finančnú gramotnosť žiakov ZŠ a SŠ a naučiť ich finančne plánovať svoju budúcnosť. Do programu sa môžu zapojiť aj centrá voľného času, školské kluby a detské domovy.

Program je zostavený v súlade s Národným štandardom finančnej gramotnosti verzia 1.1 a tvorí ho spolu 10 tematických celkov. Učiteľom poskytuje komplexnú metodickú príručku pre prácu s obsahom, ktorej súčasťou sú aj rôzne zážitkové aktivity, určené pre žiakov. Žiaci aj učitelia majú k dispozícii moderný vzdelávací portál,[[7]](#footnote-7)) kde sú učebné texty pravidelne aktualizované odborníkmi. Obsah programu je možné vyučovať ako súčasť celoročného, už existujúceho predmetu, alebo v rámci projektového vyučovania na škole. Na začiatku školského roka, žiaci absolvujú centrálne vstupné testovanie. Jeho cieľom je overiť počiatočnú úroveň vedomostí žiakov z oblasti financií. Na jeho konci, absolvujú žiaci centrálne výstupné testovanie, ktoré slúži na overenie dosiahnutých vedomostí.

V školskom roku 2013/2014 bolo spolu otestovaných 5 013 žiakov ZŠ a SŠ. Vstupný test vtedy úspešne vyriešilo iba 5 %. Výstupný test v júni 2014 úspešne vyriešilo 65 % žiakov.

Z výsledkov testovania žiakov vyplýva, že najväčšie problémy im robili otázky z oblastí ako napr.: riziko a poistenie, sporenie. Žiakom na základných školách robili problémy aj otázky, ktoré sa týkali príjmov a výdavkov domácností. Žiakom na stredných školách robili problémy otázky, týkajúce sa fungovania bánk a investovania. Najmenej problémov mali žiaci s otázkami, ktoré sa týkali eura a moderných bankových nástrojov.

V školskom roku 2013/2014 bolo do programu zapojených spolu 281 učiteľov z 202 základných a stredných škôl.

Vzdelávací program Viac ako peniaze v školskom roku 2013/2014 absolvovalo 150 učiteľov.

Učitelia, ktorí sú pre realizáciu programu vyškolení, majú k dispozícii okrem interaktívnej online učebnice, metodiky, konzultanta z praxe aj online portál s bankou aktivít z oblasti finančnej gramotnosti na podporu výchovno-vzdelávacieho procesu.

Okrem tohto programu JASR realizuje dlhodobo aj ďalšie vzdelávacie aktivity

1. *Aplikovaná ekonómia* je predmet na stredných školách, ktorý je založený na získavaní praktických skúseností a zručností tak, aby sa rozvíjali vzdelávacie, komunikačné, personálne, pracovné a finančné kompetencie žiakov. Žiaci si v rámci tohto predmetu zakladajú vlastnú študentskú firmu, ktorá simuluje fungovanie akciovej spoločnosti. Prostredníctvom nej vyrábajú, ponúkajú a predávajú vlastné výrobky a služby. V praxi si tak môžu vyskúšať finančné plánovanie či zodpovedné a efektívne hospodárenie s peniazmi. Žiaci aj učitelia využívajú moderný vzdelávací portál,[[8]](#footnote-8)) kde sú učebné texty pravidelne aktualizované odborníkmi. V šk. roku 2013/2014 program absolvovalo 2250 žiakov.
2. Ďalším programom, ktorý podporuje rozvoj finančnej gramotnosti u žiakov je *Podnikanie v cestovnom ruchu*. Program hravou formou učí žiakov vnímaniu okolia z pohľadu zahraničných návštevníkov, rozpoznávanie ich záujmov, potrieb a priorít pri návšteve Slovenska. V prípade dvojročnej verzie programu si žiaci v druhom ročníku štúdia zakladajú študentskú firmu v cestovnom ruchu, ktorá simuluje akciovú spoločnosť s reálnymi produktmi. Volia si svoj manažment, pripravia podnikateľský zámer, získajú kapitál predajom akcií, vedú účtovníctvo a realizujú svoj podnikateľský zámer. Vďaka tomu programu žiaci prichádzajú do kontaktu s reálnymi peniazmi, ktorých správu majú na starosti. Rozvíjajú tým svoje zručnosti a vedomosti v oblasti finančnej gramotnosti. Žiaci aj učitelia pracujú s moderným vzdelávacím portálom,[[9]](#footnote-9)) na ktorom sú učebné texty pravidelne aktualizované odborníkmi. V šk. roku 2013/2014 program absolvovalo 1450 žiakov.

**NADÁCIA PRE DETI SLOVENSKA (ďalej len „NDS“)**

Programy v oblasti finančného vzdelávania má orientované na dve cieľové skupiny pre:

1. základné a stredné školy v šk. r. 2013-2014  realizovala s podporou Nadácie SLSP program „Poznaj svoje peniaze (Manažment osobných  financií)“ - v programe bolo zapojených 169 škôl, 210 učiteľov, 2205 žiakov,
2. ostatnú verejnosť, vrátane sociálne a ekonomicky znevýhodnených skupín obyvateľstva realizuje pravidelne od školského roku 2008/2009 program „Škola rodinných financií“, s podporou spoločnosti Provident Financial.[[10]](#footnote-10))

Kvalitu finančno-sociálneho vzdelávania NDS garantuje systematickým vzdelávaním učiteľov a lektorov.

**OVB Allfinanz Slovensko a. s.**

Dlhodobo zabezpečuje projekt finančného vzdelávania „*Moja Família*“ určený primárne žiakom základných škôl, s cieľom zvýšiť ich finančnú gramotnosť. Projekt je realizovaný ako podporný výučbový nástroj pre školy, pričom náplňou projektu sú nielen výučbové podklady, materiály a následný test, ale aj internetová aplikácia typu "real strategy", ktorá vhodnou formou dopĺňa a motivuje žiakov. Projekt Moja Família nadväzuje na stratégiu Ministerstva školstva, vedy, výskumu a športu Slovenskej republiky a Ministerstva financií Slovenskej republiky týkajúcu sa výučby finančnej gramotnosti (vyjadrenú najmä Národným štandardom finančnej gramotnosti) a zároveň odráža moderné trendy v súčasnom vzdelávaní mládeže. Ide o nekomerčnú a neziskovú aktivitu Akadémie vzdelania OVB n. o.[[11]](#footnote-11))

**SLOVENSKÁ ASOCIÁCIA POISŤOVNÍ (ďalej len „SLASPO“)**

Slovenská asociácia poisťovní (ďalej len „SLASPO“) je okrem iného aj vzdelávacou ustanovizňou pre sektor poistenia alebo zistenia. Pre naplnenie tejto kompetencie vytvorila „SLASPO štandard vzdelávania**“** pre sprostredkovateľov v poisťovníctve a zamestnancov poisťovní, ktorý tvorí teoretickú základňu pre ďalšie, tzv. produktové vzdelávanie a nachádzajú sa v ňom iba fakty vyplývajúce zo všeobecne záväzných právnych predpisov a teda platia pre všetky poistenia bez ohľadu na to, ktorá poisťovňa ich uzatvára.

Od novembra 2010 funguje pre základný, stredný a vyšší stupeň odbornej spôsobilosti e-learningová forma vzdelávania podľa SLASPO štandardu. Prioritne slúži členským poisťovniam, ale otvorený je aj pre sprostredkovateľské spoločnosti i jednotlivých sprostredkovateľov, študentov vysokých škôl a ďalšie osoby, ktoré prejavia záujem. Za štyri roky využívania systému bolo registrovaných cca 13 500 ľudí a SLASPO zatiaľ vydalo 11 651 potvrdení o absolvovaní. Pre stredný stupeň OFV sú k dispozícii študijné texty. Rozhodnutím guvernéra Národnej banky Slovenska SLASPO v auguste 2010 získala poverenie zabezpečovať odbornú skúšku pre stredný stupeň odbornej spôsobilosti prezenčnou formou. Za štyri roky asociácia preskúšala vyše 4 000 sprostredkovateľov vo všetkých sektoroch.

V roku 2012 vydala Európska federácia národných asociácií poisťovní Insurance Europe publikáciu „Ako funguje poisťovníctvo (How Insurance Works)“,ktorá jednoduchým jazykom informuje o podstate poisťovníctva, jeho ekonomickom a spoločenskom poslaní a fungovaní. SLASPO zabezpečila zaradenie tejto publikácie s odporúčacou doložkou Ministerstva školstva, vedy, výskumu a športu Slovenskej republiky do zoznamu odporúčaných materiálnych didaktických prostriedkov pre žiakov stredných odborných škôl. Publikácia je k dispozícii v anglickej aj slovenskej verzii okrem tlačenej formy aj v elektronickej podobe na webovom sídle.[[12]](#footnote-12))

SLASPO vydáva časopis slovenského poisťovníctva „Poistné rozhľady“, ktorý je jedným z dôležitých informačných kanálov, poskytovaným relevantným poslancom parlamentu, vrcholovým funkcionárom ekonomických ministerstiev, NBS a samospráv, ekonomickým redaktorom tlače, rozhlasov a televízií.

Webová stránka SLASPOje určená odbornej aj laickej verejnosti a obsahuje rôzne údaje o poistnom trhu, stanoviská k rozhodnutiam a zámerom regulátora, dohľadu, vlády, Európskej komisie, Európskeho parlamentu a európskeho regulátora EIOPA. Aktuálnym udalostiam je venovaná rubrika Aktuality s dokumentmi určenými odbornej aj laickej verejnosti.

SLASPO raz ročne usporadúva konferenciu SLASPO fórum**,** venovanú aktuálnym problémom slovenského a európskeho poistného trhu. Zamestnanci SLASPO aktívne vystupujú aj na konferenciách organizovaných inými subjektmi

SLASPO spolupracuje na základe Memoranda o spolupráci s Fakultou práva Paneurópskej vysokej školy v oblasti organizovania spoločných podujatí, výmeny publikácií a časopisov, zabezpečovania pedagogického procesu. Členstvom prezidenta SLASPO vo vedeckej rade a generálnej riaditeľky SLASPO vo vedeckej rade Národohospodárskej fakulty a rôznymi aktivitami s katedrou poisťovníctva realizuje spoluprácu s Ekonomickou univerzitou v Bratislave“.

1. ) <https://twitter.com/NBS_sk> [↑](#footnote-ref-1)
2. ) <https://www.facebook.com/#!/generaciaeuro> [↑](#footnote-ref-2)
3. ) <https://www.youtube.com/channel/UCHKLsePHCrFedh8N-NDbJMg> [↑](#footnote-ref-3)
4. ) <http://www.nbs.sk/_img/Documents/_Publikacie/OstatnePublik/nbsA4_sk.pdf> [↑](#footnote-ref-4)
5. ) <http://www.ibv-nbs.sk/Projekty/Transfer-vedomosti-a-zrucnosti-od-dobrovolnikov-k-mladezi> [↑](#footnote-ref-5)
6. ) http://vklad.ibv-nbs.sk/ [↑](#footnote-ref-6)
7. ) [www.viacakopeniaze.sk](http://www.viacakopeniaze.sk) [↑](#footnote-ref-7)
8. ) [www.ae.jasr.sk](http://www.ae.jasr.sk) [↑](#footnote-ref-8)
9. ) [www.pvcr.jasr.sk](http://www.pvcr.jasr.sk) [↑](#footnote-ref-9)
10. ) [www.skolarodinnychfinancii.sk](http://www.skolarodinnychfinancii.sk) [↑](#footnote-ref-10)
11. )  [www.mojafamilia.sk](http://www.mojafamilia.sk) [↑](#footnote-ref-11)
12. ) <http://www.slaspo.sk/17244> [↑](#footnote-ref-12)